user
Медитация деген эмне?


assistant
Медитация тууралуу атайын окуп, бирөөдөн үйрөнбөпмүн. Достор менен анда-санда сүйлөшүп, ага-эжелерден кулак чалып калганы болбосо, дээрлик терең маалыматым жок. Ошондуктан "Ии азыр бир укмушту айтып жиберет" деп күтсөңөр, өткөрүп жибергениңер оң. Менсиз деле гугл силерге жардамчы.

Медитация эмне?

Толстойдун Вронскийи катаал учурларда бардык маселени баш ичинде жабык көздөрү менен терең ойлоп, салмактап, чечип, текчелерге бөлүштүрмөйүн бөлмөсүнөн чыкпай, жалгыз отура берчү. Аны окуп жатып өзүмдү Вронскийге окшотком. Желкемде жүк көбөйүп кеткенде, сааттап жалгыз калып, өзүмө отчет берип алмайым бар эле. Ошол нерсени "медитация" деп ойлочумун. Медитация - жүрөк өйүгөн ойлорго түз барып, чечкенге аракет кылуу деп ойлочумун. Кыскачалаганда, медитация - бул ойлонуу деп билчүмүн. 

Жаңылышып жүрүпмүн. Көрсө медитация, тескерисинче, ойлонбой коюу экен. Ооба. Ойлордон качуу. Ой артынан келчү санааны, кайгыны, капаны баарын алыс жоготуу. Учурда жашоо.

Ой - кечээ жана эртеңге гана тийешелүү. Эртеңди ойлонобуз - кубаныч жана коркунуч алып келет. Кечээкини ойлонобуз - өкүнүч жана сагыныч алып келет. 

Ой - биздин жаныбыздагыга эмес, бизден алыс жактарга тийешелүү. Сагыныч, куса, жек көрүү, тынчсыздануу ж.б.

Демек качан биз ойлордон толук арылганда, толук эркин болобуз, орусча айтканда "здесь и сейчас" - бул жерде жана ушул учурда. Бул тууралуу өзүнчө узун сөз болот. Азыр токтоп туралы.

Медитация - ойлонбой коюу дедик. Негизи ой башка жаныбарлардан айырмаланып адамзатка берилген эң ыпылас белек. Ой улуулукту, сулуулукту жаратып эле тим болбостон, тири укмушта болуп өткөн бардык күнөөлөрдүн себепкери. А медитация учурунда мээбизди толугу менен бошотобуз. Бир да ой калбашы керек. Бул дароо колдон келбейт, машыгуу жолуу менен баары.

Медитация - өзүңдү эстөө (кечээ жаздым). Жашоо бар, тиричилик бар, убакыт бар. Ушулардын арасында жүрүп биз күн сайын өзүбүздү унутуп коёбуз. Өзүңдү эстөө бул курсакты чампайта тойгозуп, өзүңө кымбат нерсе сатып алуу эмес, алты саны бар жер бетиндеги кадимки пендени эстөө,  жаратылыштын бир бөлүгү болгон өзүңдү эстөө, аалам менен ажырап бараткан байланышы бар өзүңдү эстөө.
 Кечээ дене мүчөлөрү тууралуу да жаздым. Биздин денебизди космостун кичирейтилген версиясы деп айтышат. Ошондуктан адам денесин, аңсезимин изилдеген адам, ааламдагы бардык сырдан кабардар боло алган адам.

Медитация - акылды тазартуу. Акыл-эсибиз токтоосуз агылган маалыматтардан саат сайын кирдеп турат. Бозоргон акыл-эс менен жашаган адам аңсезимдүү жашоо тууралуу кыялданбай да койсо болот. Медитация менен акыл-эсти, жан дүйнөңдү тазалоодо өзүңө өзүң санитар болосуң.

Медитация жалгыз эле Йогага тийешелүү бир сектанттык көнүгүү эмес. Адамдын аңсезимин, руханий жашоосун тазартуу, байытуучу өзү менен өзүнүн диалогу. 

Кантип медитация кылса болот?

Толтура жолу бар. Жатып алып, туруп, отуруп, керек болсо басып баратып да жасаса болот экен. Мен отуруп жасайм, лотостун позасы (малдаш токунма). Көз ачык да, жумулуу да боло берет.

Ойлордон арылуу үчүн концентрацияны жыйнап, бир чекитке кое бериш керек. Дем алууга концентрация болсо болот, кандайдыр бир үнгө, же бир дене мүчөңөргө (м: тырмактын учтары). Көзү ачык абалда жасасаңар алдыңардагы буюмга, сүрөткө, пейзажга.

Концентрация катары эмнени тандасаңар, медитация бүткөнгө чейин бүт дитиңер ошол гана чекиттин тегерегинде болушу керек. Эгер алдыңарда китеп турса, китептин кандай турганы, анын көлөмү, түсү, жарыктын ага түшүшү, ушуларга гана чектелесиңер. "Ии китеп Толстойдуку экен. Толстой 19-кылымда жашап өткөн. Анын Согуш жана тынчтыгы..." сыяктуу ойлор кеткени туура эмес. Анда силер "здесь и сейчастан" алыстап кетип жатасыңар. Кяскачалаганда, концентрация объектиңерден жаралган ассоциация ошол жерге, ошол убакка гана тийешелүү ойлор болушу керек. 

Сүкүт учурунда ичиңерден бир сөз кайталасаңар да болот. М: Кудай; Сүйүү, Өлүм, Өмүр. Мен көбүнчө "боштук" деп кайталайм.
Медитация башында таймер коюп алган жакшы. Жаңы үйрөнчүктөр күнүнө 3-4 мүнөттөн баштаса болот. Аздай туюлушу мүмкүн. Бирок көздөрдү жумуп, ойлорду кууп баштаганда, убакыт токтоп калгандай сезилет. 1 мүнөт бир саатка тете сезилиши мүмкүн. Ошондойдо таймер жардам берет. Таймерсиз чыдамыңар жетпей кетет, а таймер менен али убакыт бүтө элек экенин билесиңер. 
Мен азыр күнүнө 15 мүнөт отурам. Ушул эле эсимди оодара коет. Ошол кыска убакытта да азгырма ойлор келип кетет. Бир ойчул айткан экен. Кимде ким болгону 40 мүнөт эч нерсени ойлобой тура алса, ал бул дүйнөнүн бардык жүктөрүнөн бошонгон, абсолюттуу эркин адам деп. Ал 40 мүнөткө жетиш үчүн 10-20-40 жылдаган өмүрлөр, машыгуулар керек)).